獅子

獅子，或叫獅，學名Panthera leo，係種住響非洲同亞洲嘅大型貓科動物，獅公嘅特徵係鬃毛。獅子係大型貓科動物中最成功嘅，以前佢分布幾大洲，今日佢嘅生存環境已經好細。

中文【獅子】，梵文為 Simba，傳入中國之後漢代初時譯做狻麂，後嚟因當時重有一種叫狻猊嘅猛獸，古人為咗分得清晰啲，就攞咗 Simba 嘅頭一個音，譯為師，又因為佢係獸類，於是又加上犭部，就成為咗獅字。

特徵 
獅子係繼虎之後第二大嘅貓科動物，佢重係非洲最大型嘅「獵人」。獅子公身長到 1.8 米，肩高度約 1.2 米，條尾長 1 米，平均重 215 公斤。獅子乸身長到 1.6 米，肩高度約 1 米，條尾長 0.85 米，平均重 150 公斤。非洲南部嘅獅子最大，亞洲嘅最細。

獅子毛短，呈黃色，獅子公有好長嘅鬃毛，一般深啡色、淡啡色或紅啡色。啲鬃毛由塊面一直生到膊頭同心口，有鬃毛嘅獅子喺鬣狗同其它食肉目對手眼中睇起嚟大隻啲。另一理論話長鬃毛更吸引獅子乸。野外觀察似乎證明特別深色同長嘅鬃毛的確對獅子乸更吸引。亞洲獅嘅鬃毛比非洲獅短啲。獅子仔冇鬃毛。一般獅子仔需要五年時間先出齊啲鬃毛。

此外獅子尾嘅篤篤有一簇黑色嘅長毛。幼獸身上有深色嘅斑點，喺大多數情況下呢啲斑點第一年會冇晒。喺極少數情況下呢啲斑點可以喺成年獅子嘅身上睇到，但唔清楚，往往要好近先至認得出。

耐唔耐會有白獅子，但白獅子唔係患咗白化病，因為對眼唔係紅色嘅。白獅子係遺傳造成，由於佢哋比較顯眼，一般好難響野外生存。至今雖然有關黑獅子嘅報導，但係冇任何證據。

生活環境 

以前響歐洲南部、西亞、印度、非洲都有獅子。冰河時期有一個亞種響中歐同北美洲生存過，冰河時期之後佢哋就消失咗。按嗰時學者嘅報導，古希臘時期嘅巴爾幹半島重有獅子生存。一般認為歐洲嘅獅子喺公元一世紀由於人類嘅活動絕晒種。

今日絕大多數獅子住響非洲撒哈拉沙漠以南，撒哈拉沙漠以北嘅獅子喺1940年代冇晒。20世紀時喺亞洲嘅獅子幾乎全部絕晒種，只係響印度嘅一個自然公園重淨番一啲響度。以前除咗森林之外，所有嘅生態環境都有獅子，今時今日佢哋嘅生存環境大大縮細。獅子比較鍾意草原，亦會響旱林同半沙漠中出現，就唔會響沙漠同埋雨林住。

中國冇產獅子，喺西漢時期張騫出使西域時，開闢咗溝通中亞、西亞地區嘅絲綢之路，由於嗰帶有好多獅子，所以將佢帶返中國做貢品。

生活方式

社會結構 
同其他大型貓類唔同，獅子係一班獅子住埋一齊嘅， 一個獅子群主要由有血緣關係嘅獅子乸組成，地形同埋獵物嘅多少決定一個獅子群嘅大細，一個群有 3 至 30 隻獅子。獅子公只會留響一群獅子裏面留一段時間，之後佢就會離開，去另一群獅子度。雖然係咁，獅子公嘅地位高過獅子乸嘅地位，一般一個獅子群只有一隻成年嘅獅子公，獅子仔只會留響一群獅子裏面留三年，之後就會被趕走，而獅子乸會留低。後生嘅獅子公會唔穩定咁「一班人」走埋一齊，過住遊遊蕩蕩嘅生活，直到佢哋自己變成一個獅子群嘅阿頭，一般要到六歲或更老先可以做倒。

一般嚟講，當隻獅子公老咗或變得虛弱嗰時，就會有後生嘅獅子公向佢挑戰，輸咗嘅獅子唔係死就係走路，假如新來嘅獅子打贏，佢就會殺晒以前生落嘅獅子仔，咁呢就比較容易同啲獅子乸交配。

一班獅子嘅地盤面積從 20 到 400 平方千米，大細由班獅子嘅數目同地盤裏面嘅獵物數目決定。班獅子會用屎、尿、好遠都聽倒嘅叫聲嚟霸地盤。冇地盤嘅一班獅子會四圍遊遊蕩蕩。

繁殖 
雖然獅子公響一班獅子有好高地位，但係只係得隻獅子乸同意先可以同佢交配。如果獅子乸願意嘅話，佢就會趴響地，畀隻獅子公騎住。只要睇下獅子乸點對隻獅子公，就知隻獅子公地位有幾高。同埋，知道佢會唔會下次打唔過而被趕走。

獅子乸佗獅子仔四個月到，只會生兩到四隻。獅子仔重1.5千克。獅子仔唔單止可以啜阿媽奶，重可以啜其他乸嘅奶，皆因養獅子仔係成羣獅子嘅責任。獅子仔出世四個月之後會戒奶，之後重會跟阿媽兩年。獅子乸要三年先大，公就要五年。

獅子有廿年命，不過通常係乸先有咁長命。公通常未到呢個年紀，唔係俾後生殺死，就係俾後生嘅趕走。趕走之後就唔會再入到另一班獅子，跟住隻公就會餓死。所以，獅子公好少會過十二歲。不過響動物園，有啲獅子可以有成三十四年命。

食 
一般係由獅子乸打獵，獅子公只係響佢哋後生、鬃毛未出齊嗰陣先學打獵。啲深色嘅鬃毛好容易俾佢嘅獵物發現，唔容易捉到獵物。一般佢哋先匿埋，接近啲獵物，然後撲向獵物，撳佢落地，細嘅獵物一般被咬甩頭，大嘅獵物咬斷頸或被壓到窒息而死。

由於成功捉倒獵物只有一至兩成，通常打獵會響夜晚或清晨涼爽嗰時候進行。

獵物包括羚羊、小羚羊、牛羚、斑馬、兔仔、雀仔、非洲水牛、幼黑犀牛、豹、幼河馬、非洲獵犬、幼白犀牛，有時會係魚。食捉倒嘅獵物係要論資排輩嘅：獅子公先，然後係地位最高嘅雌性獅子，獅子仔最後。同一班獅子往往會為咗地位呢樣嘢爭餐死嘅，大打出手，往往會整嚫、整傷。

獅子亦會食腐爛嘅肉，被踢出嚟嘅獅子公一般只食屍體，或者去搶其他食肉動物好似豹或獵豹嘅獵物，亦會喺鬣狗口中搶嘢食。

威脅 

如同非洲其他大型動物，對獅子嚟講最大危險係人類捕獵。過去幾年，全部有獅子出現嘅地區，獵殺嘅情況已經減少，回復到可以容忍嘅地步。

病係另一個最大嘅威脅。1995年響南非嘅克魯格國家公園，首次發現會攞獅子命嘅肺結核。響公園嘅南面，90% 嘅獅子已經染咗呢隻肺結核，重向北部擴展緊。隻病係由佢哋嘅主要獵物之一——野牛——身上感染返嚟嘅，而野牛係同家牛接觸後先至被感染嘅，野牛嘅感染率達 70%。呢種病響獅子身上主要影響消化系統，染病後會變得衰弱同瘦，一般幾年後就會死。

除咗結核病外重有 FIV 呢種病威脅獅子嘅生存，FIV可以響 60% 到 70% 嘅獅子身上搵到，FIV 同人類免疫缺陷病毒相近，損害獅子嘅免疫能力，到而家為止無對付呢兩種病嘅疫苗。

亞種 
已知嘅 13 個亞種中有 2 種已經滅絕：北非獅住響北非。佢哋啲鬃毛尤其發達。1922年呢個亞種嘅最後一隻野生嘅動物喺阿特拉斯山脈被殺。歐洲嘅獅子係唔係屬於呢個亞種而家已經冇得再考證喇。

一啲私人嘅動物園試圖通過人工培養嘅方式重新培養呢個亞種出嚟。重做緊基因研究分析，想搵出佢哋究景係呢個亞種定係另一個亞種。

南非嘅好望角獅子亦已經冇晒。呢個最大嘅獅子亞種響19世紀俾獵人殺清光。

剩低嘅亞種 10 種住響薩哈拉沙漠以南嘅非洲。亞洲獅可能亦難逃滅絕嘅厄運。呢個亞種曾經一度跌到得返 20 隻，而家又恢復返到 300 隻。

參閱 
 貓科
 石獅子
 南非哺乳動物

貓科
豹屬